HaChisatu, March 22
Nanochu chayilumbulukilili mazu ayishimwininuwu.—Nehe. 8:12.
Kufuma hayina mpinji, antu jaNzambi anazatishi chawana chedimi hakumuhameka Yehova nikuleja amakwawu ijina dindi. Chayinu mpinji, antu jaNzambi anazatishi ichi chawana kubalumuna Bayibolu kulonda antu amavulu amwiluki Yehova. Kwekala maBayibolu amavulu, ilaña amakwawu oloka nankashi wanyi. Hakwila abalumuni Bayibolu yoloka, Komiti yaNew World Bible Translation yalondeleli yikuma yisatu hakubalumuna: (1) Kulemesha ijina daNzambi nikudizatisha Mwizu dindi neyi chadizatishiluwu munyikanda yatachi. (Mat. 6:9) (2) Kubalumuna nsañu yasonekeluwu hatachi hezu-hezu neyi chinatwesheki. Hanakali, asonekeleña munatalishi nsañu. (3) Kuzatisha idimi dapela kutaña nikutiya.—Nehe. 8:8. w15 12/15 2:1, 2
HaChiwana, March 23
Neyi mpuña yikuvuma chakadi kulumbuluka, hinyi wukumanyeka ayi kunjita?—1 Kor. 14:8.
Toñojokenu chuma chadi kuyimwekena amashidika neyi elukili wanyi mwatalishili chivumina! Neyi tubula kulumbulula yuma chatiyakana, antu akuluwankana hela akukuhwelela yuma yakutwamba. Hela chakwila tunakukeña kuhosha munjila yatiyakana, twatela kuhosha mazu akasawuntu wanyi. (1 Kor. 14:9) Mumukanda waMatewu kapetulu 5 nakushika ku 7 mwekala chakutalilahu chachiwahi chamwekeshaña Yesu chatondeliyi mazu apela kutiya. Mumpanji yahaniniyi, hakeñeleña kusehesha antu kuhitila mukuzatisha mazu akala kutiya hela amukunkulwayuku. Nawa hahosheli mazu ahilishili antuku. Yesu washimwini yuma yalema yakunama, ilaña wayihosheli munjila yapela kutiya. Chakutalilahu, Yesu walejeli atumbanji kubula kwakama yakudya yahefuku. Dichi walumbulwili nindi Yehova wadishaña atujila mpinji yejima. Nkumininaku, wayihwili nindi: “Enu himwayibadika nankashi kulemaku?” (Mat. 6:26) Yesu wazatishili awa mazu munjila yapela kulonda yayishiki antu hanyichima. w15 12/15 3:13, 14
HaChitanu, March 24
Twalekenuhu kukeña amanakwenu.—Heb. 13:1.
Kukeña amanakwetu kwatalisha mudihi? Kwatalisha mukukeña kwekalaña muchisaka hela nawamabwambu. (Yow. 11:36) Twahoshaña hohu wanyi netu tudi amanakwetu niahela. Ilaña tudi amanakwetu niahela. (Mat. 23:8) Pawulu wahosheli nindi: “Keñañanenu nawana kwenu nawushona; itejenu mwinenu abadiki kulema.” (Rom. 12:10) Awa mazu amwekeshaña chitwakeña amanakwetu. Iku kukeña amanakwetu, kushilahu nikukeña kwawakwaKristu kwakwashaña antu jaNzambi kwikala amabwambu nawa anuñañana. AkwaKristu alala ejima ‘hiyamanakwetu’ hichikweti muloña netuña kwafumawuku. (Rom. 10:12) Yehova natudizishi kukeñañana wumu namukwawu hamu neyi amanakwamuntu.—1 Tesa. 4:9. w16.01 1:5, 6
eng_Latn kin_Latn cjk_Latn sna_Latn tum_Latn cjk_Latn nya_Latn bem_Latn cjk_Latn